	От всички форми на живота, въздушната бе най-забележима. Пред погледа му бяха минавали поне милион птици и крилати млекопитаещи, а небето често потъмняваше от ята, в които летяха може би стотици хиляди. В това число влизаха и много птици, със сигурност донесени от Земята. Имаше и такива, които приличаха на онези, които познаваше от света на Джадауин. А много от останалите бяха толкова странни, дори гротескни, че едва ли можеха да имат друг произход освен в биолабораториите на Уртона.